Θετικές εξελίξεις για τους εργαζόμενους της Βιομηχανίας Λιπασμάτων

Θετικές εξελίξεις στο μέτωπο της λιπασματοβιομηχανίας Καβάλας, καθώς η τριμερής συμφιλιωτική συνάντηση, που πραγματοποιήθηκε στο Υπουργείο Εργασίας, φαίνεται πως έφερε μία κατ’ αρχήν λύση. Οι διαπραγματεύσεις κατέληξαν σε συμβιβασμό της πλευράς των παρανόμως απολυμένων και της διοίκησης του εργοστασίου και πλέον, μένει να αποφασίσει η Γενική Συνέλευση του Σωματείου αν θα δεχτεί ή θα απορρίψει τη λύση που προτάθηκε.

Ο Γενικός Γραμματέας του Υπουργείου Εργασίας, Ανδρέας Νεφελούδης, ο οποίος συγκάλεσε την τριμερή συμφιλιωτική συνάντηση, έκανε την ακόλουθη ανάρτηση στον προσωπικό του λογαριασμό στο facebook:

«Αποτελεί απόλυτη πεποίθησή μου ότι η καταρχήν συμφωνία (υπό την αίρεση της συμφωνίας όλων των εργαζομένων) που επιτεύχθηκε μετά την διήμερη τριμερή συμφιλιωτική συνάντηση που έγινε εχθές και σήμερα 22/12 στο Υπουργείο Εργασίας, είναι η μεγάλη δικαίωση των εργαζομένων και του αγώνα τους.

Ξανά μέσα στο εργοστάσιο, με επανενεργοποίηση των ίδιων συμβάσεων εργασίας, σε ίδιες ή συναφείς θέσεις εργασίας και πληρωμή (μέσω πλάνου αποπληρωμής) του ποσού των χρημάτων που θα έπαιρναν αν δούλευαν όλη τη περίοδο που ήταν εκτός εταιρείας. Συγχαρητήρια σε όλους και κυρίως στην αταλάντευτη και ηρωική στάση του σωματείου των εργαζομένων.

Αυτή η συμφωνία κάνει πράξη την πρώτη από τις δεσμεύσεις του πρωθυπουργού στην Κομοτηνή για την αποκατάσταση των εργαζομένων και την αποκατάσταση επίσης της εργασιακής κανονικότητας. Έτσι κερδίζονται οι αγώνες. Καλά Χριστούγεννα.»